Udtalelse om Kommissionens forslag til Rådets forordning (EF) om ændring af forordning (EØF) 404/93 om den fælles markedsordning for bananer, om ændring af forordning (EØF) nr. 1035/72 om den fælles markedsordning for frugt og grøntsager og om ændring af forordning (EØF) nr. 2658/87 om told- og statistiknomenklaturen og den fælles toldtarif () (95/C 301/16)

Rådet for Den Europæiske Union besluttede den 30. maj 1995 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede José Rodríguez de Azero til ordfører. Sektionen vedtog sin udtalelse den 7. september 1995.

Det Økonomiske og Sociale Udvalg vedtog på sin 328. plenarforsamling af 13.-14. september 1995, mødet den 13. september 1995, med et flertal af stemmer for, 11 imod og 4 hverken for eller imod, følgende udtalelse.

1. Indledning

1.1. Rådets forordning nr. 404/93 om den fælles markedsordning for bananer trådte i kraft den 1. juli 1993. Indførelsen af den fælles markedsordning var en nødvendig forudsætning for at gennemføre det indre marked i en sektor, hvor der hidtil havde været forskellige nationale ordninger.

1.2. I de to år, der er gået, siden den fælles markedsordning for bananer trådte i kraft, har dens mekanismer vist sig at være gode til at opnå de opstillede mål:

- Beskyttelse af fællesskabsproduktionen.

- Opfyldelse af de aftaler, Fællesskabet har indgået med AVS-landene i medfør af Lomé-konventionen og især den dertil hørende bananprotokol.

- Opretholdelse, med mulighed for udbygning, af forbindelserne med de traditionelle latinamerikanske leverandører til EF-markedet.

- Sikring af rimelige og ensartede forbrugerpriser i hele EU og samtidig et varieret udbud af bananer af forskellig oprindelse.

1.2.1. Indførelsen af den nye fællesskabsordning for banansektoren har desuden sikret, at alle bananforhandlere kan leve side om side på markedet. Man har forhindret en gentagelse af den situation, der opstod i nogle medlemslande i 1992, da mange handelsforetagender registrerede kæmpetab i forbindelse med det kraftige prisfald, der skyldtes en overforsyning af visse nationale markeder.

2. Kommissionens forslag

2.1. Ifølge Kommissionen har gennemførelsen af Fællesskabets ordninger for banansektoren vist, at det er nødvendigt at foretage en række ændringer for at forenkle forvaltningen af mekanismerne i den fælles markedsordning.

2.1.1. De vigtigste ændringer, der foreslås, er følgende:

- Figenbananer udelukkes fra den nuværende forordnings anvendelsesområde, da de har helt andre kendetegn end de bananer, der hyppigst markedsføres i Fællesskabet. De bør derfor som andre tropiske frugter henhøre under forordningen om den fælles markedsordning for frugt og grøntsager.

- Ved markedsføring af bananer fra tredjelande vælges et andet kriterium til fastsættelse af, hvilken af de funktioner, de erhvervsdrivende varetager, der skal anvendes som grundlag for tildeling af importlicenser inden for toldkontingentet. Den person, der rent faktisk varetager importfunktionen, betragtes som erhvervsdrivende og dermed importlicensindehaver.

- En afkortelse fra 3 til 2 år af den periode, der anvendes ved beregningen af de referencemængder, på grundlag af hvilke importlicenserne udstedes.

- Indførelse af et system, som gør det muligt at tage højde for ekstraordinære omstændigheder, der berører produktions- eller indførselsforholdene i løbet af produktionsåret.

- Tilladelse til at foretage en omfordeling af de traditionelle og ikke-traditionelle mængder mellem AVS-landene. Denne omfordeling er begrænset til AVS-lande i samme geografiske zone (Caribien og Afrika), undtagen i force majeure-tilfælde, som forhindrer et land i at eksportere sin traditionelle eller ikke-traditionelle mængde; i så fald kan sådanne mængder omfordeles mellem lande fra forskellige geografiske zoner.

3. Generelle bemærkninger

3.1. ØSU anerkender den indsats, Kommissionen har gjort for at få den fælles markedsordning for bananer til at fungere effektivt og korrekt og i overensstemmelse med dens oprindelige mål.

3.2. ØSU mener, at Kommissionen i bananforsyningen bør tage hensyn til arbejdsvilkårene under produktionen og henstille til eksportlandene, at produktionen foregår under overholdelse af de sociale vilkår og beskyttelse af arbejdstageres rettigheder. I den forbindelse anmoder ØSU om, at der tages passende hensyn til det franske formandskabs memorandum af 27. marts 1995 om den sociale dimension i international handel.

3.3. ØSU mener, at bananproduktionen i eksportlandene bør overholde miljøkriterier. Dermed undgår man såvel intensive produktionsmetoder som misbrug af pesticider og gødningsstoffer, der kan skade miljøet. ØSU mener tillige, at tredjelandeprodukter ikke bør frembyde nogen risiko for den offentlige sundhed, og at de bør være i overensstemmelse med WTO/GATT-aftalen om sundhedsmæssige og fyto-sanitære bestemmelser.

3.4. ØSU påskønner, at Kommissionen har besluttet at foreslå de ændringer, den finder nødvendige for at få forenklet forvaltningen af bananordningen for at afstemme den bedre efter formålet.

3.5. ØSU understreger, at de tre grundlæggende foranstaltninger i den fælles markedsordning er:

- Indførelse af et toldkontingent for at undgå en overforsyning af markedet.

- Et system med udstedelse af importlicenser inden for toldkontingentet efter kategori af erhvervsdrivende (66,5% til erhvervsdrivende, der har indført tredjelandsbananer og ikke-traditionelle AVS-bananer; 30% til erhvervsdrivende, der har markedsført EF-bananer og indført traditionelle AVS-bananer; 3,5% til nye erhvervsdrivende) for at fremme markedsføringen af EF- og AVS-bananer.

- En udligningsstøtteordning, der skal kompensere EF-producenterne for eventuelle indkomsttab som følge af et prisfald på deres bananer.

3.6. ØSU håber ikke, at gennemførelsen af de foreslåede ændringer vil gå ud over de ovennævnte foranstaltningers effektivitet. På den måde kan den fælles markedsordning opfylde de mål, den blev skabt for.

4. Særlige bemærkninger

4.1. ØSU mener, at betegnelsen »figen«-bananer i den franske version dækker over mange forskellige slags bananer, hvoraf nogle er meget lig de sorter, der normalt markedsføres. Oversættelsen af »banane figue« til andre sprog (»plátanos guineos« på spansk, »baby-banana« på engelsk osv.) er generisk og går ikke på en bestemt type bananer. Af den grund bør det sikres, at udelukkelsen af visse banansorter fra anvendelsesområdet for den fælles markedsordning for bananer ikke fører til forvridninger i importordningen for bananer.

4.1.1. ØSU mener derfor, at hverken forordning nr. 404/93 eller følgelig forordning nr. 1035/72 og nr. 2658/87 bør ændres.

4.2. Når der er tale om erhvervsdrivende, der importerer tredjelandsbananer, er det - for at forenkle forvaltningen af toldkontingentet og således undgå en dobbelt registrering af referencemængder for erhvervsdrivende, som har adskilte funktioner i handelsleddet for bananer - ifølge ØSU tilrådeligt (således som Kommissionen også foreslår det) at vælge importfunktionen som den eneste funktion, der kan anvendes ved tildeling af importlicenser for bananer, som er omfattet af toldkontingentet.

4.3. Når der er tale om erhvervsdrivende i kategori B, der markedsfører EF-bananer og traditionelle AVS-bananer, bør man efter ØSU's mening fastholde den nuværende ordning med tre funktioner, eftersom den er et incitament til salg af EF- og AVS-bananer. ØSU påpeger, at der i markedsføringen af EF- og AVS-bananer ikke er opstået problemer med dobbelt registrering af referencemængder.

4.4. ØSU mener, at en kortere referenceperiode er et positivt skridt, fordi forvaltningen af kontingentet dermed vil blive bragt mere på linje med de nuværende realiteter på markedet og for de erhvervsdrivende. Referenceperioden kunne endda kortes yderligere af.

4.5. ØSU ser positivt på den planlagte indførelse af foranstaltninger, der er nødvendige for at bevare den fortsatte forsyning af markedet, når der opstår ekstraordinære omstændigheder, der berører produktions- eller indførselsforholdene i løbet af produktionsåret.

4.6. ØSU mener, at i artikel 19 A, stk. 1, i Kommissionens forslag bør begrebet force majeure dække krige, som går alvorligt ud over produktionsmulighederne i et givet land. De pågældende foranstaltninger bør tage sigte på at afhjælpe alvorlige skader, som producenterne i de pågældende lande lider.

4.7. ØSU mener, at den midlertidige omfordeling af traditionelle og ikke-traditionelle mængder af andre grunde end force majeure også bør være mulig mellem to AVS-lande i forskellige geografiske zoner.

5. Konklusion

5.1. ØSU mener, at Kommissionen har gjort en indsats for at forenkle og smidiggøre EF's bananordning. Dette bør dog ikke gå ud over effektiviteten ved de tre grundlæggende foranstaltninger i den fælles markedsordning. Af den grund håber ØSU, at der vil blive taget behørigt hensyn til dens bemærkninger til de foreslåede ændringer i den fælles markedsordning for bananer.

Bruxelles, den 13. september 1995.

Carlos FERRER

Formand for

Det Økonomiske og Sociale Udvalg

() EFT nr. C 136 af 3. 6. 1995, s. 18.

BILAG til Det Økonomiske og Sociale Udvalgs udtalelse

Følgende ændringsforslag til sektionens udtalelse blev forkastet under debatten:

Pkt. 4.1.1

Slettes og erstattes af følgende:

»Såfremt forslaget om at fjerne figenbananer fra anvendelsesområdet for forordning (EØF) 404/94 opretholdes, anmoder ØSU Kommissionen om at opstille klare kriterier, således at bananer, der ikke er omfattet af denne forordning, nemt kan identificeres.«

Begrundelse

Den botaniske klassificering af bananer er kompleks, og det er vigtigt at undgå tvivl hos toldmyndighederne.

Afstemningsresultat

18 stemmer for, 43 imod, 11 hverken for eller imod.

Pkt. 4.7 udgår

Begrundelse

Der er adskillige traditionelle AVS-leverandører, som har fået tildelt utilstrækkelige mængder på grund af problemer i de år, der blev brugt til at beregne basiskvoterne. I Caraibien gælder dette særlig Belize. I samme område er der ofte orkaner som den, der lige har ødelagt alle eller de fleste afgrøder på Antigua. At opretholde samhandelen (bortset fra force majeure-tilfælde) er den bedste måde til løsning af problemerne i dette område, som udelukkende består af små producentlande.

Afstemningsresultat

21 stemmer for, 36 imod, 12 hverken for eller imod.